钦定古今图书集成/理学汇编/学行典/第248卷 > 高瑾
## 钦定古今图书集成/理学汇编/学行典/第248卷 > 高瑾

按《开封府志》：“高瑾，祥符人。孝友俭直，喜诵书史。尝岁
暮出取逋负，见人多窘乏，辄割券驰一空车归，人尽
笑之。子珣为东明丞，强迎之官邸，辄蹙额曰：‘吾未尝
入公府，乃今公府居耶’？本县令得代去，问瑾曰：‘我孰
与新令贤’？熟视久之，曰：‘君似弗如也’。令叹其直，乡闾
从化。家居，子弟辄趋拜却立，里人假僮仆役使，不复”
关白。其主人鸡犬，放犹一家，数里之内，淳风蔼然。妻
侯氏，亦孝让，有幼子，为嫂子提杀之。侯泣谓瑾曰：“吾
幸尚有珣，奈何令伯氏无后？”卒出之狱。嫂子以百金
诣瑾谢，瑾不受；诣侯谢，侯亦不受，曰：“吾利金而出汝
耶？”